FC Schalke 04 is 'n sportklub uit Gelsenkirchen in die deelstaat Noord-Rynland-Wesfale in Duitsland, veral bekend vir sy sokkerafdeling. Schalke is 'n stadsdeel van Gelsenkirchen. Naas sokker het die klub ook afdelings vir basketbal, handbal, tafeltennis en atletiek. Schalke het baie mededinging met die nabye span Borussia Dortmund. Hierdie derby staan bekend as die Revierderby en is een van die strafste derbies in die wêreld.
Die klub het in 1927 die eerste keer die uitspeelwedstryde om die nasionale titel gehaal. Teen hierdie tyd het die klub reeds 'n baie groot aanhang geniet en in 1928 is die naam FC Gelsenkirchen-Schalke 04 aangeneem en is 'n nuwe tuisveld, die Glückauf-Kampfbahn, in gebruik geneem. In 1930 is die klub vir byna 6 maande geskors nadat die wedstrydfooie wat aan spelers betaal is die vasgestelde perke oorskry het, maar dit het geensins die klub se gewildheid laat taan nie: In die eerste wedstryd na die skorsing, teen Fortuna Düsseldorf, in Junie 1931, het 70,000 toeskouers na die klub se tuisveld gestroom.
Schalke 04 het sedert 1928 sy tuiswedstryde in die legendariese Glückauf-Kampfbahn gespeel. In 1973 verhuis die klub na die Parkstadion, wat gebou was vir die 1974 Sokkerwêreldbeker.
Sedert 2001 is die Arena AufSchalke die tuisveld. Die stadion staan tans (sedert 1 Julie 2005) bekend as die Veltins Arena, waarvoor die borg Veltins, 'n Duitse bierhandelsmerk, vier miljoen euro per jaar opdok.